钦定古今图书集成/明伦汇编/官常典/第800卷 > 郑文茂
## 钦定古今图书集成/明伦汇编/官常典/第800卷 > 郑文茂

按《明外史》本传：“文茂，字宝夫，缙云人。生有至性。八岁，
塾师严束以礼法，诸生不堪，将去之。文茂独曰：‘患不
熟耳，熟之当更远也’。十二丧母，哀毁过于成人，寝处
棺侧，哭恒至夜分，目为流血。有芝生于棺，事继母如
母。嘉靖三十二年，甫释褐而父卒，徒跣奔还，呕血数
升，毁瘠骨立。其祖泣抚之曰：‘吾老矣！既失壮子，又使
我失佳孙耶’？”乃强起啜粥，庐于墓所。服除，起授刑部
主事。清执不挠，为尚书郑晓所器。宛平令干没帑金，
委罪藏吏，当死戍者九人。文茂讯得其情，欲坐令。令
贿严嵩父子，令锦衣陆炳阴胁之。文茂不为动，竟置
之法，而九人获免。又数出锦衣所诬大盗，炳深衔之，
然卒不能有所蔑虑。囚江南，人不得干以私。历员外
郎、郎中，出为承天知府。汉水故有堤，岁久而圮，大为
民患，文茂议复之。而荆州当其下流，士大夫虑害己相率力阻。翰林张居正时官翰林，至三贻书为言，文
茂不听，卒成之。入觐，举治行卓异，执政徐阶、严讷争
欲守其乡郡，力辞还任。岁侵，发仓赈贷，而瘗其死者。
民大悦，振兴文教。所拔名士李维桢辈十馀人，咸取
科第去。提学使者为广弟子员以优之。景陵令贪，版
其不法状逐之，属吏震栗。迁四川按察副使，饬夔州
兵备，令善媚者注下考斥之，州县佐贰用便宜遣逐，
有闻风自去者，风纪大振。会闻继母讣，即日奔归。服
阕，遂不复出。家居十五年，布衣粝食，绝迹公府。有司
屡劝驾，坚卧不起。好谈《性理》之学，及门者甚众，士类
莫不仰之。